Document ID: 31990R1429

*****
ΚΑΝΟΝΙΣΜΟΣ (ΕΟΚ) αριθ. 1429/90 ΤΗΣ ΕΠΙΤΡΟΠΗΣ
της 29ης Μαΐου 1990
που τροποποιεί τον κανονισμό (ΕΟΚ) αριθ. 1062/87 για τις διατάξεις εφαρμογής και τα μέτρα απλούστευσης του καθεστώτος κοινοτικής διαμετακόμισης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 222/77 του Συμβουλίου της 13ης Δεκεμβρίου 1976 για την κοινοτική διαμετακόμιση (1), όπως τροποποιήθηκε τελευταία από τον κανονισμό (ΕΟΚ) αριθ. 474/90 (2) και ιδίως το άρθρο 57,
Εκτιμώντας:
ότι ο κανονισμός (ΕΟΚ) αριθ. 474/90 τροποποίησε τον κανονισμό (ΕΟΚ) αριθ. 222/77 καταργώντας την υποχρέωση κατάθεσης δελτίου διέλευσης στα εσωτερικά σύνορα της Κοινότητας και προσαρμόζοντας ανάλογα τους κανόνες σχετικά με την είσπραξη και τον προσδιορισμό αφενός, του ποσού των επιβαρύνσεων που απαιτούνται σε περίπτωση μη προσκόμισης των εμπορευμάτων στον προορισμό τους και εφετέρου, του κράτους μέλους που είναι αρμόδιο να πραγματοποιεί την είσπραξη·
ότι η εφαρμογή αυτών των κανόνων απαιτεί ορισμένα μέτρα εφαρμογής ιδίως όσον αφορά τον καθορισμό της προθεσμίας για την προσκόμιση της απόδειξης της κανονικότητας της πράξης διαμετακόμισης ή του τόπου όπου διαπράχθηκε πράγματι η παράβαση ή η παρατυπία·
ότι ο κανονισμός (ΕΟΚ) αριθ. 1062/87 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1159/89 (4), περιλαμβάνει μεταξύ άλλων τις διατάξεις εφαρμογής του καθεστώτος κοινοτικής διαμετακόμισης και συνεπώς πρέπει να συμπληρωθεί ανάλογα· ότι εξάλλου ο εν λόγω κανονισμός (ΕΟΚ) αριθ. 1062/87 περιλαμβάνει μεταξύ άλλων τις διατάξεις για τα μέτρα εφαρμογής του συστήματος απαλαγής από την υποχρέωση σύστασης εγγύησης για τις πράξεις εσωτερικής κοινοτικής διαμετακόμισης σύμφωνα με το άρθρο 40 στοιχείο α) του κανονισμού (ΕΟΚ) αριθ. 222/77 και καθορίζει κυρίως τον πίνακα των εμπορευμάτων που παρουσιάζουν αυξημένους κινδύνους και για τα οποία δεν ισχύει η απαλλαγή από την υποχρέωση σύστασης εγγύησης·
ότι η πείρα απέδειξε ότι ορισμένα από τα εμπορεύματα αυτά δεν παρουσιάζουν κινδύνους που να δικαιολογούν την αναγραφή τους σ' αυτόν τον πίνακα· ότι συνεπώς αυτός θα πρέπει να αναπροσαρμοστεί ανάλογα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Κυκλοφορίας των εμπορευμάτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1062/87 τροποποιείται ως εξής:
1. Μετά από το άρθρο 11, προστίθεται ο τίτλος Ια) καθώς και τα ακόλουθα άρθρα 11α) και 11β):
«ΤΙΤΛΟΣ Ια)
ΔΙΑΤΑΞΕΙΣ ΠΟΥ ΕΦΑΡΜΟΖΟΝΤΑΙ ΣΤΙΣ ΠΕΡΙΠΤΩΣΕΙΣ ΜΗ ΠΡΟΣΚΟΜΙΣΗΣ ΤΩΝ ΑΠΟΣΤΟΛΩΝ ΣΤΟ ΤΕΛΩΝΕΙΟ ΠΡΟΟΡΙΣΜΟΥ
Άρθρο 11α)
1. Όταν κάποια αποστολή δεν προσκομιστεί στο τελωνείο προορισμού και δεν μπορεί να προσδιοριστεί ο τόπος όπου διαπράχθηκε η παράβαση ή παρατυπία, το τελωνείο αναχώρησης ειδοποιεί σχετικά τον κυρίως υπόχρεο το συντομότερο δυνατό και το αργότερο πριν τη λήξη του ενδέκατου μηνός από την ημερομηνία καταχώρησης της διασάφησης κοινοτικής διαμετακόμισης.
2. Η ειδοποίηση που αναφέρεται στην παράγραφο 1 πρέπει να αναφέρει κυρίως την προθεσμία εντός της οποίας η απόδειξη της κανονικότητας της πράξης διαμετακόμισης ή του τόπου όπου πράγματι διαπράχθηκε η παράβαση ή η παρατυπία, δύναται να προσκομίζεται στο τελωνείο αναχώρησης προς ικανοποίηση των αρμοδίων αρχών.
Η προθεσμία αυτή ανέρχεται σε τρεις μήνες από την ημερομηνία της ειδοποίησης που αναφέρεται στην παράγραφο 1. Εάν εντός της προθεσμίας αυτής δεν προσκομιστεί η εν λόγω απόδειξη, το αρμόδιο κράτος μέλος προβαίνει στην είσπραξη των σχετικών δασμών και άλλων επιβαρύνσεων. Στην περίπτωση που αυτό το κράτος μέλος δεν θα είναι εκείνο στο οποίο βρίσκεται το τελωνείο αναχώρησης, αυτό το τελευταίο ειδοποιεί το συντομώτερο το εν λόγω κράτος μέλος,
Άρθρο 11β)
Η απόδειξη της κανονικότητας της πράξης διαμετακόμισης, υπό την έννοια του άρθρου 36 παράγραφος 3 πρώτο εδάφιο του κανονισμού (ΕΟΚ) αριθ. 222/77 παρέχεται προς ικανοποίηση των αρμόδιων αρχών:
α) με την προσκόμιση τελωνειακού εγγράφου, επικυρωμένου από τις τελωνειακές αρχές που αποδεικνύει ότι τα εν λόγω εμπορεύματα προσκομίστηκαν στο τελωνείο προορισμού ή, σε περίπτωση εφαρμογής του άρθρου 71, στον εξουσιοδοτημένο παραλήπτη. Το έγγραφο αυτό πρέπει να περιλαμβάνει προσδιορισμό της ταυτότητας των εμπορευμάτων ή
β) με την προσκόμιση τελωνειακού εγγράφου θέσης σε κατανάλωση που έχει εκδοθεί σε τρίτη χώρα, ή αντίγραφο, ή φωτοαντιγράφου αυτού· το αντίγραφο ή το φωτοαντίγραφο πρέπει να έχει επικυρωθεί είτε από τον οργανισμό που θεώρησε το αρχικό έγγραφο είτε
από τις αρμόδιες υπηρεσίες της ενδιαφερόμενης τρίτης χώρας ή από τις αρμόδιες υπηρεσίες ενός κράτους μέλους. Το έγγραφο αυτό πρέπει να περιλαμβάνει τον προσδιορισμό της ταυτότητας των σχετικών εμπορευμάτων.»
2. Το άρθρο 19β) αντικαθίσταται από το ακόλουθο κείμενο:
Άρθρο 19β)
Τα εμπορεύματα που παρουσιάζουν αυξημένους κινδύνους και για τα οποία δεν ισχύει η απαλλαγή από την υποχρέωση σύστασης εγγύησης σύμφωνα με το άρθρο 40α) παράγραφος 3 στοιχείο β) του κανονισμού (ΕΟΚ) αριθ. 222/77 είναι αυτά που αναφέρονται στον πίνακα του παραρτήματος ΧΙΙΙ.»
3. Το παράρτημα του παρόντος κανονισμού προστίθεται στον κανονισμό (ΕΟΚ) αριθ. 1062/87 ως παράρτημα ΧΙΙΙ.
Άρθρο 2
Ο παρών κανονισμός αρχίζει να ισύει ισχύ την 1η Ιουλίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Μαΐου 1990.

Labels: 3
1
17